Dalam Keunangan Wali Neugara Tgk. Hasan M. di Tiro
25 September 1925 - 3 Juni 2010
Subhanallah wahdahuwa bihamdihi
Meninggai wali lah wali uloen Tjalitra
Adjai ka sampoë ka trôk ban djandji
Geu woë bak rabbi u alam baqa
Buët peu meurdéhka gohlom seulusoë
Ka trôk rakan droë gob njan djitaki
Di tjok atjèh njoë djadèh djipubloë
Di lua nanggroë kota Helsinki
Wali ka tuha meu gok gok djaroë
Meu keu tuboh droë ubat gob njang bri
Han ék geu piké lé keu hai nanggroë
Bandum ata njoë meuntroë ngon zaini
Djitjok wali djitiëk lam sagoë
Djipubuët keu droë peu njang dikheun kri
Keu hai meurdéhka hana djipakoë
Djituka djinoë ngon otonomi
Watei lôn ingat seudéh han sakri
Rap habéh wali djijok keu djawa
Djitém peutamong gob njan lam ri
Njang wali tjatji jôh masa teuga
Dép nan keuh paléh malék ngon zaini
Keu sumpah wali hana djikira
Bak ureuëng atjèh wali meudjandji
Kon otonomi ta tjok meurdéhka
Hana meugabông deungon ri
Bah saboh lori djibri beulanja
Mangat ta peudong ban hukôm rabbi
Bèk hukôm ri ngon pantjasila
Ta lakèë do'a keudéh bak rabbi
Beu geubri wali beu ampôn dèësja
Beu geu pu tamong dalam djannati
Sapat ngon nabi saidil mustafa
Bèk djeut keu utang njang geumeudjandji
Ya Allah neubri beu ampôn dèësja
Deungon sjuhada beu sapat wali
Ngon Teungku lah sjafii dalam sjuruga
Wilajah Meudèëlat, 3 Juni 2013
ace_Latn ltz_Latn bjn_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ban_Latn